VEGA præsenterer
**Kill J sprænger poppens rammer med isnende synth og huggende R&B-beats i VEGA**

*I 2014 udråbte vi Kill J til et nyt dansk talent som en del af VEGA’s Udvalgte. Den 12. november følger hun op på profetien med skarpladt electropop til sin første solokoncert i Lille VEGA.*

Kill J har de seneste år markeret sig som en opsigtsvækkende skikkelse på den danske musikscene. Med en kølig elegance formår hun at skabe catchy synthpop med en blanding af hiphop-beats og en sitrende engle-agtig vokal.

Det startede med singlen [”Phoenix”](https://soundcloud.com/killj/phoenix-1) for to år siden, der med sit foruroligende mørke og en fjerlet vokal fik musikverdenen til at spidse ører. Siden er Kill J gået fra en duo til Julie Aagards soloprojekt, og i marts udkom den længeventede debut-ep *Quasi.*

**Orientalsk nordic noir**

De seks numre på *Quasi* er hver for sig beviser på Kill Js ekstreme spændvidde og kreativitet. Orientalske beats pakkes ind i inderlig *nordic noir* og overjordiske vokal-samples på alt fra skandinavisk reggaeton til en skrøbelig R&B-ballade.

[”Coda”](https://soundcloud.com/killj/coda) skyder med synth-pistoler over Kill J’s falset-fraseringer med et omkvæd, der lyder som et samarbejde mellem Mø og Diplo. [”You’re Good But I’m Better”](https://soundcloud.com/killj/kill-j-youre-good-but-im-better?in=killj/sets/quasi-feb) minder om FKA Twigs med sine minimalistiske synth-akkorder og kølige knips.

Uanset hvilken musikalsk afkrog Kill J befinder sig i, er det effektivt, og *Quasi* har i den grad levet op til forventningerne:

”*Kill J’s udtryk er således spækket med modsætninger: Hun er en både inderlig, kunstig, kælen, angrebslysten og morsom kunstner, og ‘Quasi’ er en stærk og helstøbt debut i sin eklektiske skikkelse,”* skriver [Soundvenue](http://soundvenue.com/musik/2016/03/kill-js-debut-ep-er-lige-dele-syntetisk-og-inderlig-189411).

**Fra udvalgt til frontløber**

I 2011 startede VEGA konceptet [VEGA’s Udvalgte](http://vega.dk/om-vega/vegas-udvalgte) for at sætte fokus på nye artister på den danske musikscene. I 2014 var Kill J sammen med blandt andre Karl William og Sekuoia en del af VEGA’s Udvalgte, og VEGAs booker Lene Vive Kristoffersen sagde i den forbindelse:

*”Musikken er skarp og kølig, elektronisk funderet med en smuk og fin vokal i front. En nordisk klang kunne man sige, men én ting er sikkert: Kill J har forstået at placere sig selv.”*

Med *Quasi* har Kill J placeret sig selv endnu tydeligere, som en kunstner, der er værd at holde øje med, og vi glæder os til at byde hende velkommen i VEGA endnu en gang.

**Fakta om koncerten:**Kill J

Lørdag den 12. november 2016 kl. 21.00

Lille VEGA, Enghavevej 40, 1674 København V

Billetpris 130 kr. + gebyr